Samalla Suomeen leviää jäätävää sadetta, jonka takia teillä on syytä olla hyvin varovainen.

Länsi-Lapissa Muoniossa mitattiin perjantaiaamuna ennen kello seitsemää 35 astetta pakkasta. Lauantaiaamuun mennessä sen ennustetaan muuttuvan viideksi lämpöasteeksi. Samaan aikaan Suomeen alkavat levitä jäätävät sateet.

Molemmat ilmiöt ovat näin laaja-alaisina epätavallisia, kertoo Ylen meteorologi Matti Huutonen. Hänellä ei ole tiedossa, milloin olisi tapahtunut yhtä raju lämpötilan nousu noin 24 tunnissa. Yhden vuorokauden sisällä ennätys – 36,5 astetta – on Kuusamosta vuodelta 1989.

Tänään perjantaina kymmenen paikkeilla Muoniossa lämpötila oli noussut jo -17 asteeseen. Jo siinä vaiheessa muutos oli enemmän kuin vuorokaudessa yleensä. Aurinko lämmittää tähän aikaan vuodesta päivän lämpötilaa normaalisti 10–15 astetta.

Näin Suomi lämpenee perjantaiaamusta lauantaihin. Säätoimitus / Yle

Jäätävän sateen takia olosuhteet voivat olla jo illan aikana liikenteelle hankalat Pohjanmaalta Länsi-Lappiin ulottuvalla alueella, ja yöllä ja lauantaiaamuna kannattaa olla varovainen koko maassa, Huutonen sanoo.

Lauantaina koko maassa on hyvin keväisiä lämpötiloja. Meteorologi ennustaa, että koko maa on plussan puolella.

Auringon vaikutuksen kasvaessa talven selkä on taittunut, ja etelän ilmassa on kevään haisua, Huutonen tuumii.

Samalla lumet hupenevat lännestä ja lounaasta aika vauhtia. Huutonen arvioi, että puolentoista viikon päästä Länsi-Suomi – Pohjanmaalta Uudellemaalle – voi olla jo täysin lumeton.

Korjattu klo 13.30: Jutussa mainitut lämpötilalukemat ovat Muoniosta, eivät Pellosta.

Voit keskustella aiheesta tämän artikkelin alla kello 22 saakka.

Lue myös:

Skotlannissa mitattiin torstaina yli + 18, Keski- ja Länsi-Eurooppa kylpevät lämmössä